Sep 10,2016
కేజీ బేసిన్‌ వాటాపై ఓఎన్‌జీసీ దృష్టి
              న్యూఢిల్లీ: ఆంధ్రప్రదేశ్‌ తీరంలోని 'కృష్ణా-గోదావరి బేసిన్‌' (కేజీ బేసిన్‌లో) 'గుజరాత్‌ స్టేట్‌ పెట్రోలియం కార్పొరేషన్‌' (జీఎస్‌పీసీ) చెందిన కొన్ని చమురు, సహజ వాయువు క్షేత్రాలను కొనుగోలు చేయడంపై ఓఎన్‌జీసీ దృష్టి సారించింది. ఈ విషయమై తాము ఆసక్తి చూపుతున్నట్లుగా ఓఎన్‌జీసీ చైర్మన్‌, మేనేజింగ్‌ డైరెక్టర్‌ డి.కె. సరాఫ్‌ తెలిపారు. జీఎస్‌పీసీ చమురు క్షేత్రాలలో వాటాలను కొనేందుకు గాను గుజరాత్‌ సంస్థతో చర్చలు జరుపుతున్నట్లుగా ఆయన వివరించారు. అప్పుల ఊబిలో చిక్కుకొన్న గుజరాత్‌ సంస్థ కేజీ బేసిన్‌లోని 'దీన్‌దయాల్‌ క్షేత్రాన్ని' విక్రయించేందుకు చాలా కాలంగా ప్రయత్నిస్తోంది. ఈ క్షేత్రంలో 20 లక్షల కోట్ల ఘనపుటడుగుల గ్యాస్‌ నిక్షేపాలున్నట్టుగా సంస్థ 2005లో ప్రకటించింది. దీనిని వెలికితీసేందుకు దాదాపు 360 కోట్ల డాలర్లను వ్యయం చేసింది. కాగా తీరా ఉత్పత్తికి సిద్ధమవుతున్న సమయంలో గానీ అంచనాల్లో పదోవంతు కూడా గ్యాస్‌ నిక్షేపాలు లేవని వెల్లడయ్యింది. దీని ఉత్పత్తికి వచ్చే రెవెన్యూకు, విక్రయించాలనుకుంటున్న ధరకు పొంతన లేదన్నది ఓఎన్‌జీసీ తెలిపింది.
మీ స్నేహితులకు రికమెండ్ చెయ్యండి